b'\n_START_ARTICLE_\nMihael Levstik\n_START_SECTION_\n\xc5\xbdivljenje in delo\n_START_PARAGRAPH_\nLeta 1881 je kon\xc4\x8dal u\xc4\x8ditelji\xc5\xa1\xc4\x8de v Mariboru, nato slu\xc5\xbeboval v \xc5\xa0mihelu nad Mozirjem (oktober 1881\xe2\x80\x93marec 1887), Andra\xc5\xbeu nad Polzelo (do marca 1902) in do upokojitve leta 1925 v Celju. V mlaj\xc5\xa1ih letih je objavil nekaj \xc4\x8drtic v Koledarju Mohorjeve dru\xc5\xbebe (1903\xe2\x80\x931906) in Zvon\xc4\x8dku (1904\xe2\x80\x931910), pravi delokrog njegovega nadvse uspe\xc5\xa1nega izven\xc5\xa1olskega delovanja pa mu je bilo sadjarstvo. V Andra\xc5\xbeu je z velikim trudom in vztrajnostjo v 15 letih svojega tamkaj\xc5\xa1nega delovanja spremenil veliko neobdelanih povr\xc5\xa1in v sadni vrt in s tem odprl prebivalstvu bogat vir dohodkov. S skromnimi sredstvi si je v Celju pod Miklav\xc5\xbeevim hribom kupil malo posestvo, ga vzorno uredil in zasadil. Ko se je po 1. svetovni vojni ustanovilo Sadjarsko dru\xc5\xa1tvo, je bil od za\xc4\x8detka \xc4\x8dlan njegovega odbora. Kot sadjarski strokovnjak in temperamenten ter priljubljen ljudski govornik je imel \xc5\xa1tevilna pou\xc4\x8dna predavanja v mnogih krajih Spodnje \xc5\xa0tajerske. Leta 1921 pri\xc4\x8del pri strokovnem glasilu Slovenski sadjar, od leta 1923 dalje Sadjar in vrtnar objavljati strokovne \xc4\x8dlanke. Napisal je bro\xc5\xa1uro Sadjarimo prav! Kmetskim sadjarjem v vzpodbudo (Maribor, 1931).'